Liv Hektoen Løvland

Liv Hektoen Løvland (født 17. august 1896 i Alvdal, død 16. november 1986 i Oslo) var en norsk skuespiller, oversetter, politiker og avismedarbeider. Hun var styremedlem i Det Norske teatret og hadde flere politiske verv.

Liv og virke 
Liv Hektoen Løvland fikk sin offisielle teaterdebut i 1915 på Det Norske teatret, som Anlaug i skuespillet Ingemår Kvist av Olav Hoprekstad. Samme år spilte hun Lagreta i Ungen av Oskar Braaten, hvor hun også gestaltet rollen som Sersjant-Petra. 

Hun hadde imidlertid allerede opptrådt på turné med den samme teaterinstitusjonen høsten 1914, i rollen som Evelinde i stykket Læraren, samt i to roller i Ungen.

Hun var tilknyttet Det Norske teatret i to år, men vendte tilbake dit i 1932, først som styremedlem (1932–1932) og som sekretær i årene 1933–1963.

Etter tiden som skuespiller tok hun i 1917 examen artium. Samme år holdt hun foredraget Kvindelig livssyn i Studentersamfunnet i Kristiania og Den Selskabelige Diskussionsforening i Horten. Her ga hun uttrykk for at kvinner ville være bedre egnet enn menn til å skjøtte styre og stell: «Endaa um matriarkatet vilde vera den beste og mest rettvise samfundsskipnad, vil eg likevel at mannen skal ha ei nokonlunde fri og sjølvstendug stilling i framtidsverdi».

Etter studiene gjennomførte hun flere utenlandsopphold, blant annet på Island (1926–1928), i Italia (1929–1931) samt i Tyskland og Frankrike.

Løvland var medarbeider i avisene Den 17de Mai og Norsk Tidend, og oversatte flere skuespill til nynorsk. I Norsk Tidend  publiserte hun tekster signert 'L. L. Hun var medlem av representantskapet i Norsk Film A/S og av Vigelandskomiteen, og satt i Oslo bystyre i perioden 1946–1948, hvor hun representerte Venstre. 

Liv Løvland ble 25- november 1986 bisatt fra Gamle Aker kirke.

Familie 
Liv Hektoen Løvland var datter av direktør Ole Hektoen og Ingebjørg Sørsdal. 
Hun ble 15. august 1918 gift med jurist, konsul og politiker Torkell Løvland, sønn av statsminister Jørgen Løvland. Ekteskapet ble oppløst i 1950. Datteren Tuva (1923–2015) ble gift med båtkonstruktøren Jan Herman Linge (1922–2007), leder for Kompani Linge og sønn av skuespiller Martin Linge.

Teaterroller i utvalg 
 1914: Evelinde i Læraren av Arne Garborg, Det Norske teatret, turné
 1914: Lagreta i Ungen av Oskar Braaten, Det Norske teatret, turné
 1914: Olina i Ungen av Oskar Braaten, Det Norske teatret, turné
 1915: Anlaug i Ingemar Kvist av Olav Hoprekstad, Det Norske teatret
 1915: Sersjant-Petra i Ungen av Oskar Braaten, Det Norske teatret

Referanser

Kilder 
 
 
 
 

Norske skuespillere
Norske politikere
Norske oversettere
Norske kvinnesaksforkjempere
Nynorskforkjempere
Personer fra Alvdal kommune